## Carlos Mazón: “El Centre de Congressos d’Alacant salda un deute històric amb la ciutat i incorpora un nou motor de creixement econòmic”

*** Destaca que el concurs sobre el disseny d’este projecte “suposa fer un pas sòlid” per a fer-lo realitat i lamenta “la falta d’unió política i de col·laboració entre les institucions” en els últims anys
* Ratifica el suport de la Generalitat al Palau de Congressos “perquè Alacant lidere projectes d’èxit per al futur i contribuïsca a la recuperació econòmica i social de la Comunitat Valenciana”
* El president ha assistit a l’entrega de premis del concurs d’idees per a la construcció del Centre de Congressos a on ha agraït “el talent” de tots els participants**

El president de la Generalitat, Carlos Mazón, ha subratllat que el Centre de Congressos d’Alacant “salda un deute històric amb la ciutat i incorpora un nou motor de creixement econòmic amb impacte per a tota la Comunitat Valenciana”.

Així ho ha assenyalat en l’entrega dels premis als estudis guanyadors del concurs d’idees per a la construcció del Centre de Congressos a on ha agraït “el talent” de tots els participants.

El disseny vencedor, triat d’entre 121 propostes, ha sigut el de l’arquitecte Juan Pablo Rodríguez Frade, inspirat en l’antiga estructura defensiva de Sant Carles.

Per al cap del Consell, l’entrega d’estos premis “suposa fer un pas sòlid” a un projecte al qual se sent especialment lligat, i del qual ha lamentat “la falta d’unió política, de col·laboració entre institucions, de clam social i de finançament en els últims anys”.

En este sentit, ha realçat “la determinació per fi alineada entre l’Ajuntament, Diputació d’Alacant i Generalitat” perquè el projecte siga una realitat “i no hi haja marxa arrere en cap dels passos que fem”.

Així mateix, ha ratificat el suport de la Generalitat al Palau de Congressos d’Alacant i el seu compromís “perquè la ciutat lidere projectes d’èxit per al futur i contribuïsca a la recuperació econòmica i social de la Comunitat Valenciana”.

De la mateixa manera, ha enaltit la seua ubicació estratègica en el port d’Alacant i l’impuls que suposaran infraestructures com “la gran estació central que mereix Alacant per a poder donar cobertura a congressistes, ciutadans i visitants, amb una inversió històrica de més de 100 milions d’euros”.

En l’entrega de premis i la presentació de l’exposició de projectes del Centre de Congressos d’Alacant també han participat l’alcalde d’Alacant, Luis Barcala, la consellera d’Innovació, Industrial, Comerç i Turisme, Marián Cano i el president de la Diputació d’Alacant, Toni Pérez.

Fecha: 03/02/2025